
A 2-izo-2-azacefém váz néhány lehetséges intermedierjének előállítása. Védőcsoport stratégiák elemzése.

A β-laktám származékok a legnagyobb forgalmú antibiotikumok (pl.: Augmentin: amoxicillin és klavulánsav kombinációja), ám számos baktérium képes ezeket β-laktamáz enzimeikkel hatástalanítani. Fontos tehát az új származékok, illetve hatásos β-laktamázgátlók előállítása.
A Budapesti Műszaki Egyetem Szerves Kémia és Technológia Tanszékén is foglalkozunk a vegyületcsaláddal, már több enyhén antibiotikus és laktamázgátló molekulát sikerült előállítani. Jelenleg az 2-izo-2-azacefémváz kialakítására próbálunk C-C kapcsolással végbemenő eljárást kidolgozni. A célmolekula retroszintetikus analízisével megterveztem két lehetséges C-C gyűrűzáráson alapuló szintézist és egy klasszikus sémát követő C-N gyűrűzárást.
[image: ]
Kutatómunkám során a négytagú β-laktám gyűrű kialakításhoz az ún. Staudinger-szintézist alkalmaztam, ami egy savkloridból származó ketén és egy imin 2+2 cikloaddíciós reakciója. Az (1) biciklus hattagú gyűrűjének kialakítására olyan módszert próbáltam kidogozni, amit eddig irodalomban nem alkalmaztak gyűrűzárásra.
Megfigyeltem egy váratlan stabil geminális diol (2), azaz aldehid–hidrát képződését. Szerkezetét 2D korrelációs NMR módszerekkel sikerült megfejteni. Tanulmányoztam a vegyület termoanalitikai tulajdonságait.
A kutatómunka során sikerült a 2-izo-2-azacefémváz előállításához szükséges intermedierek szintézisét kidolgoznom.

